paragraph_text: Rođen je i kršten imenom Michael u Podgrađu p/O kao sin Andrije Šiloboda i Margarete Gunarić (Guunarich). Andrija Šilobod je tada bio ugledni visoki časnik karlovačkoga vojnog generalata slunjske pukovnije, dakle u okviru Vojne granice. Od 1735. do 1739. borio se je protiv Turaka. Kraljica Marija Terezija mu je dala plemićki status (1758.) za njegove vojne zasluge. Školu je pohađao u Samoboru, gimnaziju u Zagrebu kod isusovaca. Filozofiju je studirao u Beču. Daljnji izobrazbeni put Šiloboda je vjerojatno Bologna. Ljetopis Collegium hungarico-illyricum iz Bologne tiskan je 1989. Ljudevit Ivančan prepisao je ovu kroniku 1929. godine. U njoj se može vidjeti ime "Michael Sillobod". 1758. je dao tiskati kajkavski priručnik matematike Aritmetika Horvatszka.Isti priručnik je prigodno kajkavskom izričaju potpisao kao Mihalj Šilobod - Bolšić. Pisao je i latinske pjesme prigodnice i još kabalu Cabala de lesu Lotto. Mihaelov brat, Ivan (Johan) Šilobod također je bio vojnik u slunjskom pješaštvu. Mijo Šilobod je najprije bio kapelan u Dubovcu kod Karlovca. 1751. je bio imenovan župnikom u Martinskoj Vesi kod Siska. Ovdje je dao izgraditi novu crkvu. Umro je u Svetoj Nedelji kod Samobora. Ovdje je 1783. dogradio župnu crkvu i sakristiju, dao oslikati glavni oltar, uredio grobnicu za župnike u kojoj je i on pokopan. U istom razdoblju dok je službovao u Sv.Nedjelji posebno se založio za izgradnju prve pučke škole u Sv.Martinu pod Okićem – susjednoj župi gdje je rođen. Samu parcelu na kojoj je kasnije sagrađena škola 1761.g. od Kaptola je kupio Mihaelov otac Andreas pl. Šilobod, uz asistenciju obitelji Zrinski te ju prenio u vlasništvo sina Michaela – župnika u Sv.Nedjelji koji ju je unaprijed zavjetovao za namjenu pučke škole. Današnja osnovna škola u Sv.Martinu p/O nosi ime Mihaela Šiloboda. Michael u svojem životu nikad nije koristio obiteljsko plemstvo kao privilegiju, na svojim djelima i u vjerskoj službi uvijek se jednostavno potpisivao s M.Silobod. Izvod iz matice krštenih za Mihaela Šiloboda se nalazi u sljednoj obitelji Šilobod u Podgrađu p/O.